《游黄山汪南山先生惠诗以病为辞次韵答谢》
元代·汪泽民

轩辕轻举同浮丘，黄山到今仙境留。攒峰排云三十六，势压地轴雄南州。

玄乡倒景接虚旷，太空清气凭萧飕。恍疑万里运鹏翼，政似五月思貂裘。

尝闻丹炉灵药在，宝光夜静干斗牛。我行虽云惬素尚，黄鹤不返令人愁。

忆年弱冠披图经，白发荏苒四十秋。遐观奇绝勿轻去，山灵特为驱烟雾。

吾宗诗翁期不来，天风吹落惊人语。何时同此采真游，尘缘誓将脱羁囚。

人间万事一杯酒，鼠肝虫臂徒包羞。

作者简介：（1273—1355）宁国宣城人，字叔志，号堪老真逸。仁宗延祐五年进士。授岳州路同知，历南安、信州、平江三路总管府推官，治狱明敏。调兖州知州，除国子司业，与修辽金宋三史，书成，迁集贤直学士，寻以礼部尚书致仕。与张师愚合编有《宛陵群英集》。卒谥文节。